Plaja din Italia unde cuplurile nonconformiste se vor putea căsători fără haine. Autoritățile au făcut planuri ca o zonă cunoscută să fie amenajată tocmai pentru acest scop.
Ziua nunții este unul dintre cele mai așteptate momente din viața unui cuplu. Însă, aceasta nu arată la fel pentru toată lumea. Unii își doresc o petrecere mare, iar alții un eveniment restrâns.
Există persoane care pun preț pe ținuta din această zi, iar altele aleg pur și simplu ce le plac, dar există oameni care pur și simplu nu vor să poarte haine. Ultima categorie, deși la prima vedere nu s-ar crede atât de numeroasă, a fost luată în calcul de autoritățile din Italia.
Plaja Is Benas, situată la jumătatea coastei de vest a Sardiniei, urmează să devină o destinație unde cuplurile se vor putea căsători dezbrăcate. Primarul a dezvăluit că ideea i-a venit după ce doi viitori miri din Germania au întrebat dacă pot face asta.
„Cred că trăim într-un moment delicat pentru libertatea oamenilor, cu mișcările naționaliste din Europa. Oamenii protestează și sunt arestați de poliție sau sunt intimidați.
Așa că cred că trebuie să facem lucruri pentru a arăta că oamenii sunt liberi. Majoritatea oamenilor vor libertate, nu un regim”, a declarat primarul orașului San Vero Milis, Luigi Tedeschi, conform CNN.
Ideea a stârnit numeroase glume în rândul localnicilor, care nu au înțeles de ce este necesar ca plaja din Italia să devină locul în care oamenii se pot căsători complet dezbrăcați și lipsiți de inhibiții.
Primarul spune, însă, că aceasta nu-și au locul. Ba mai mult, autoritățile și-au propus să creeze o rețea de plaje naturiste în toată Sardinia, mai ales că asta ar putea ajuta turismul pe termen lung.
„Au fost câteva glume despre dacă ar trebui să fiu îmbrăcat sau unde aș purta fascia (n.r panglica primarului). (…) Nuditatea nu are nimic de-a face cu sexul. Este o filozofie a vieții și este legată de natură”, a adăugat primarul.